गाय का महत्व आम आदमी के जीवन में सदैव से रहा है। देवतुल्य और हिन्दू मान्यताओं के अनुसार पूज्य होने के कारण इसे भी हिन्दू परम्पराओं में मांगलिक प्रतीक के रूप में स्वीकारा गया है। माना जाता है कि प्रातःकाल गाय के दर्शन होना अथवा गाय की सेवा करने से मानव मात्र को मोक्ष की प्राप्ति होती है। इसकी मांगलिकता के कारण ही गाय पर सभी की दया-दृष्टि बनी रहती है और गाय को मारना अथवा उसका वध करना किसी भी रूप में पाप से कम नहीं माना गया है। घर-परिवार में होने वाले धार्मिक अनुष्ठानों, आयोजनों में, किसी मांगलिक उत्सवों पर पूजन आदि के बाद गाय को भोजन कराना बहुत ही शुभ समझा गया है। बुन्देलखण्ड क्षेत्र में आज भी प्रातःकाल भोजन बनाते समय सबसे पहले गाय के लिए रोटी बनाकर अलग निकाल कर रख दी जाती है, इसे गाय के मांगलिक महत्व का उदाहरण कहा जा सकता है।